INGมองหุ้นไทยขึ้น ต่างชาติจ้องซื้อกลับ
ไอเอ็นจี ชูหุ้นไทยถูก เงินต่างชาติกลับเข้าซื้อ ส่วนลดภาษีหนุนกำไร บจ.เพิ่ม 15%
10 ม.ค. 2555

ไอเอ็นจี ชูหุ้นไทยถูก เงินต่างชาติกลับเข้าซื้อ ส่วนลดภาษีหนุนกำไร บจ.เพิ่ม 15% 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) กล่าวว่า ไอเอ็นจี อินเวสเมนท์ เมเนจเมนท์ มองว่าตลาดหุ้นไทยจะผันผวนตามตลาดโลกแต่โดยรวมมีแนวโน้มปรับตัวขึ้นจากปัจจัยพื้นฐานที่แข็งแกร่งและเงินทุนต่างชาติที่คาดว่าจะไหลกลับมาลงทุนหลังจากต่างชาติลดน้ำหนักการลงทุนในก่อนหน้าเพื่อลดความเสี่ยงจากวิกฤตเศรษฐกิจและการเงินโลก
“มูลค่าของตลาดหุ้นไทยในปัจจุบันถูก มีพี/อีของปี 2555 ต่ำกว่า 10 เท่า อยู่ในระดับต่ำสุดเป็นอันดับ 3 ในเอเชีย ยกเว้นญี่ปุ่น ขณะเดียวกันตลาดหุ้นไทยมีส่วนผสมที่ดี เนื่องจากมีทั้งหุ้นในกลุ่มสินค้าโภคภัณฑ์ ได้แก่ น้ำมันและปิโตรเคมี และหุ้นที่พึ่งพาการบริโภคในประเทศ ได้แก่ ธนาคาร สื่อสาร อสังหาริมทรัพย์ และค้าปลีก ดังนั้น ไม่ว่าแนวโน้มเศรษฐกิจโลกจะเป็นอย่างไรตลาดหุ้นไทยยังเป็นตลาดหนึ่งที่น่าสนใจในสายตาต่างชาติ” นายจุมพล กล่าว
ไอเอ็นจีคาดว่า บริษัทจดทะเบียน (บจ.) จะมีกำไรเติบโตได้ประมาณ 15% จากปี 2554 ได้ผลดีจากการลดภาษีเงินได้นิติบุคคลจาก 30% เหลือ 23% คาดว่าจะช่วยเพิ่มกำไรสุทธิให้ บจ.ได้ประมาณ 6% แต่หากมีการปรับขึ้นเงินเดือนและค่าจ้างขั้นต่ำจะส่งผลให้กำไรสุทธิบจ.ลดลงประมาณ 2%